فەهد گردەوانی

ستۆكهۆڵم

نازانم کەی ئەو پەیڤانە لەدایک بووە

رەنگی باران

بۆسەروەر و بەیان

وەکو ئێوەرەنگی

بارانم خۆش دەوێ

ئەگەر پایز

رەشماڵی خۆی

لەتۆپکی چیا دانەبەستێ

هەر گەڵای دار بوو

گەردەلوولی دروست دەکرد و

خۆی لەقەدی تۆ دا

دەدۆزیەوە .

نەمدەزانی تۆ

دەبێ قەدت ئەوەندەگەورەبێ

هەتا گەردەلوولەبخنکێنی

ئەوەئێستا دەزانم

قەدی خۆت و

قەدی بەیانت تێکئاڵاند بوو

بەدوکەڵی جگەرە

لەیەکترت پێچابوونەوە

لەوێ دوکەڵی ژوورەکەتم

خوێندەوە .

ئەو کاتەی دەرگا دۆزرایەوە

حەزم دەکرد پەنجەرەکان رەنگدار بکەم

سەرما نازەکانی خۆی بەمنی هەژار دەفرۆشی و

خۆی لەگەردەن و چاو و لووتم

دەسوێ

سەروەر...!

ئێرەو ئەوێ دەیانەوێ بەسەرما بمخنکێنن

لە بیرتە رقم لە سەرمای

هەولێریش بوو

ئێرە تاریکایی دەیەوێ

بمخنکێنی ،

ئەوەهاتی ، ناسنامەکەت

یا پاسەپۆرتت

وێنەی خۆتی پێوەیە

یا وێنەی شەهیدێکی

لەبیر کراو .

یا نووسەرێکی سوڕیالی

فەقیری داماوی سەر شۆستەی

لە بیرکراو .

کەی دەکرێتەوە

دەرگای سنوور

بۆ ریز گرتن

لەشەهیدی لەبیر کراو

کەی یانەی فەرمانبەران

دەبێتە بارەگای نووسەرانی

هەژار و زەحمتکێش و چەوساوەکان .

ئەدرێسەکەت رابگەینی یا نا

دەتدۆزمەوە

وەکو مەرجانی ژێر دەریا

وەکو حەمەشێت و ئاسنەکانی ،

دەپێم بڵێ کەی

حەمەشێت ئاسنەکانی ناناسێتەوە .

بەرخۆکەو شیوی زەماوەندی بوکێ

کوا کەی زەماوەندی هەولێرەکەم

بەبێ بەرخۆکەخواردنی تیادا خوراوە

نووسەران و گازینۆی مەچکۆ

کامەگەنج خوێندەوار بوو

یا بە ڕۆشەنبیرمان دەزانی

ئەگەر رۆژانەسەری لەمەچکۆ

نەدابایەو لەگەڵ تەحسین دۆست نەبایە

یا دوو پێکەنینی نیشانی میوانان نەدابایە

من و تۆ و کتێبخانەی گشتی شارەکەم

کوا ئەو نووسەرانەی

چیرۆکەکانیان لە باوەش دەگرت .

ئەوانەی تر لەژێر زەوی

بەکتێبان هەڵدەگەڕان و

یەکەیەکەشیعرەکانیان ماچ دەکرد و

ڕۆمانی وەرگێردراویان دەخوێندەوە .

ئەو کاتەلەتەمەنیش

لەرامبۆ(20/10/1854 ـــــــ 10/11/1891 )

بچوکتر بووین

دوستویڤسکی (11/11/1821 ــــــــــ 9/2/1881) مان

لە جیاتی قورئان خەتم دەکرد

ڕیشمان نەبوو

ئەگەرنا وەکی

تۆڵستۆی (9/9/1828 ــــــ 20/11/1910)

ڕیشمان دادەنا .

ئەدرێسەکەت

لەدڵم دا هەڵکێنراوە

ئەی شارەکەم

هەولێرەکەم

دایکی قەڵا و منارەکەم

ئەو جووتەکۆترە

لەکوێ خۆیان لەمنی ئاوارەشاردۆتەوە

کام شەقام ئازارت دەدات

ناوی چی یەئەو گەرەکەی یەک کەس

دەستی بەسەر داگرتووەو

شەوانەدڵت کون کون دەکات

ناویان چی یەئەو کەسانەی

ئازارت دەدەن ،

لێ ناگەڕێن بەتەنها بن

شۆستاکان لەژێر قاچی

هەژاراندا بۆ داخراوە!

تۆ گۆڕاوی یا بەیان گۆڕاوە

سلێمانی ڕادەپەڕی

یا کەرکوک ئاگری گرتووە

گولـلەدڵی کێ کون دەکات

لەکوێ ئەو دەستەگەردەنتان ماچ دەکات

هەر پایزەجارێکی تر دەست لەملی

تۆ دەکاتەوەو

گەردەلوولەشۆستەکانت

پاک دەکاتەوە...هەولێرەکەم

دەپێم بڵێ ئەو دوو عاشقە

لەکوێ خۆیان شاردۆتەوە

دەگەڕێنەوەیان من دەگەمەلایان

ئەوکاتەی تۆم ناسی

لەخۆشیان قاچت دەلەرزی و

دەتگووت ئەو نووسینەم بۆ راست کەوە

باسی ژیانی ئێوەدەکا

کۆمونیست بوون یان سوسیالیست بوون

زوو منیش ووردم دەکردەوە

شەهید غەفار جەمال دەیگووت

سارتەر مەخوێنەوە

مەکسیم گورکی (20/3/1868 ـــــــــ 18/6/1936 )

تەواوە

تۆش بە هێمنی پێدەکەنی

هەر کە لێمان جیادەبۆوە

دەیان پرسیارت دەکرد

ئەوە بڕیاری حزبە

یا ئەو کادیرە نەخوێندەوارە .

بۆ تۆ ، گەرووم پڵینگەکانی شاری

لەخەو ڕادەپەڕاند

من نەمزانی خەون دەبینم

نەتۆ لەخەو رابووی

نەبەیانیش هەواڵی گەیاند

لەشار رەنجاو بوون ، بۆ لەبەغدا بەبێ ئازار

دوا ئەدرێست راگەیاند .

کامەشەقام هەڵتان دەگری

کوا ئەو میوانخانەیەی سەرینی خۆی بۆ راخستن

کەوتۆتە کەرخ یان رەسافە [الکرخ / الرصافه]

سەروەر گیان

دەمزانی بەغدا ئەژدیهایە

قووتت دەدا

حسین مەردانی خستە سەر شەقام و

لە سەر شۆستەکان دەخەوت

خەڵک گاڵتەیان بە عارەق خۆر دەکرد

لێرەش هەموو عەرەق خۆرن

کەس گاڵتە بە کەس ناکات .

بەغدا دێوە دێو

دەمزانی وونت دەکات

یا زیلی عەسکری پانتدەکاتەوە

لە رۆمانی بەغدا داگیر کرا

یان کێ بەغدای داگیرکرد

باسی باڕەکانی [مەیخانە] ئەبونەواس

حەمرا و خەزرا و سەفرا م کردووە

ئێمە لە حەمرا لەبەر گلۆپە سوورەکان

خۆمان تێر فەریدە و شەهەرەزاد دەکرد

هەنووکەش نەمزانی

خاوەنەکانیان کێ بوون

رەنگە خاوەنی حەمرا کۆنەپەرستێکی سەگباب بێ

رەنگە خاوەنی خەزرا ئیماندارێکی سەگباب بێ

رەنگە خاوەنی سەفرا نەخۆشێکی سەگباب بێ

ئەوە بەغدا یە بەغدا

کێ خۆی لێدەرباز دەکا

لەو بەغدایە خالد شەیدا

بە کوردی پەتی قسەی دەکرد

دەڵێی فوتوکپی عومەر پەتی خۆمانە

لە بیرتە پێ دەکەنین

هەردووکیان وشەی عارەبیان بەکار نەدەهینا

ئێمە باسی خەباتی چینایەتیمان دەکرد

ئەوان مەسەلەی نەتەوایەتی

بەغدا بۆ ئێمە قوتابخانەی ڕۆشەنبیری بوو

کتێبخانەی ژیانمان بوو .

من دەمەوێ یەکەیەکە

داستانەکان بگێرمەوە

لەشەقامی گەورەی شێستی

هەتا سەیداوەو سێتاقان

تا دەگاتە

لای باڕەکەی قەسری شیمال و ئیسکان

یەکەیەکەباسی نووسین

جا تۆ چیرۆک

منیش شیعر و جار جارەش میعر

عەباس عەبدوڵڵا یوسف پێ دەکەنی

بۆ ئێمە چرا بوو

فەرەەنگی ناوی نووسەران بوو

مەوجود سامان نەمزانی ئەو کاتانە

لۆ بودلێری (9/4/1821 ـــــــ 31/8/1867) شاعیری

لەباوەش بوو

سمەی خۆمان لە هەمووان زۆربڵێ تر بوو

دەیگوت شێخین کەچی عارەق خۆر بوو .

لەوێ لەبەغدا داوای ناسنامەیەکم دەکرد

هەتا لەشەقامە قەڵەباڵغەکانی

سەعدون و جومەوری و رەشید

وون نەبم

گوتیان ناسنامەی تۆ

وا لەژێر باڵی کێشکە

خۆی شاردۆتەوە

هەڵم دەگری

لەبەردەم چایخانەی پەرلەمان

ئەدرێسەکەم دادەنێ و

خۆ لەکەس ناگەینم

ەهموو دەپرسن

ئەو گەنجەکێ یە

وا خۆی دەخواتەوەو هیچ دەنگ ناکات ،

قوتابیانی هەولێرەکەم ،

ئەوانەی دەیناسنەوە،

لەبن لێویان بەهێمنی دەڵێن

ئەوەسەروەرە،

چاوەڕوانی بەیان دەکات ،

هەتا دەگاتەئێرە،

هەر ئاوا کڕهو قسەلەگەڵ کەس ناکات ....ا

سەروەر ئەو عیشقە پاکە

عیشقی کێ یە

عیشقی رومیو و ژوڵێتی شکسپیرە

یا عیشقی فەرهاد و شیرینە .

خالد شەیدای برادەرم

بە تەلیفون داستانی ژیانی

بەیانی بۆ گێڕامەوە

پێش ئەو داستانە و وون بوونتان

سامیای خوشکم

رۆژی 17/2/1986

نازانم لەهەولێر یا لەبەغدا

{ دخان الغرفه}ی بۆ رەوانەکردم

سێ چیرۆک

لەناو ئەو کتێبەخۆی شاردۆتەوە ،

سەدانیش لە دڵی تۆ

دوو ئەوەندەش لە دڵی گەنجەکان

هەزار خۆزگەش لە دڵی بەیان

چاک دەزانم

سەدان و ەهزاران چیرۆکی تۆ

وا لەئاسماند ا بەئازادی دەسوڕێتەوە

ئەوانە ڕووناکیان بینی

هەنووکە دەخوێندرێنەوە

هاجس (1980 ــ 1982)

موت رجل (1983)

حلم یقظه (1983)

ئەدرێسەکانی تۆ بوون

ناسنامەی نووسینی گەنجێکی

شارەکەم بوون

کتێبەکە

لەوکاتیەوەهەتا ئەمڕۆ

بۆنی جگەرەکانی تۆی پێوەیە

بۆنی جگەرەی سۆمەر و بەغدای شین و

جارجارەش دیمۆڕۆ

بۆنی تووتنەکانی لای باغی شار

سەروەر ببوورەلەخەوم کردی

بەیان ببوورە

شەوتان خۆش

ئەوە دوا نامەی منە

بۆنی هەناسەتان دەکەم

بیری سەردار و نەجات و هاوڕێ یان دەکەم

شەوتان خۆش

منیش تازە

خەون دەبینم و خەیاڵات دەکەم

بەڵکو لە ڕووبارێک یا ووڵاتێک

دوا نامەی تۆم بۆ بێت و

روحی دایکت شاد بکەم

ڕەنگە ئەوە دوا چیرۆکی ژیان نەبێت

ئەوانەی دەنووسن ، دەبێ چەند بە ئازار بن ،

بنوو هاوڕێ یەکەم

شەوتان خۆش